दैत्यगुरु भार्गव के शुक्राचार्य बनने की कहानी वामन पुराण में मिलती है। इसके अनुसार अंधकासुर नाम का एक शक्तिशाली दैत्य था। उसने देवताओं की नाक में दम कर दिया था। देवता उसके जिस भी प्रमुख सेनानी को मारते शुक्राचार्य अपनी संजीवनी विद्या से उन्हें पुन: जीवित कर देते। ऐसे में सभी ने महादेव की शरण ली और अपनी व्यथा उनके सामने प्रकट की। अब महादेव ने शुक्राचार्य को जीवित निगल कर अपने उदर में धारण कर लिया। शुक्राचार्य भी भगवान शिव के उदर में ही तपस्या करने लगे। इस पर प्रसन्न हो शिव ने उन्हें कह दिया कि वे बाहर निकल आयें। उधर दैत्यगुरु की अनुपस्थिति में अंधकासुर पराजित हो गया। भार्गव लंबे समय तक शिव के उदर में भटकते रहे लेकिन उन्हें निकलने का कोई मार्ग नहीं मिला तब फिर से उन्होंने तप आरंभ कर दिया इस पर भोलेनाथ और भी प्रसन्न हुए और उन्हें कहा कि उनके पेट में रहने के कारण वे उनके पुत्र के समान हो गये हैं शुक्राणु के रूप में शिव ने उन्हें विसृजित कर दिया। इसके पश्चात कवि व भार्गव के साथ उन्हें शुक्राचार्य के नाम से जाना जाने लगा। शिव से शुक्र रूप में निकलने के कारण ज्योतिषशास्त्र में शुक्राणु यानि कि संतान उत्पति के लिये सामर्थ्य के कारक भी शुक्र माने जाते हैं।